SL Uradni list Evropske unije C 153/8

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 153/08

V skladu s členom 51 Uredbe (EU) št. 1151/2012 (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla (2)

VLOGA ZA SPREMEMBO V SKLADU S ČLENOM 9

„CILIEGIA DI MAROSTICA“

ES št.: IT-PGI-0105-01065-27.11.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje —  dokazilo o poreklu — ☒ metoda pridobivanja —  povezanost — ☒ označevanje —  nacionalne zahteve —  drugo (navedite)

2. vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

Opis proizvoda

minimalni premer „Ciliegia di Marostica“ z ZGO za svežo porabo je bil povečan iz 20 na 23 mm v skladu s spremenjenim obsegom sort v členu 5 specifikacije.

Za komercialne značilnosti svežega proizvoda se navede sklic na veljavne določbe Skupnosti.

Določeno je bilo, da se proizvodi, ki so delno nepoškodovani, brez peclja in na splošno slabše kakovosti, lahko uporabijo za industrijsko predelavo, tudi če so manjši od 23 mm. S tem naj bi se pojasnila pravila o uporabi proizvoda za predelavo.

Metoda pridobivanja

Razširitev obsega sort: seznam dovoljenih sort je bil posodobljen zaradi vključitve sort, ki se bolje obnesejo in so bolje prilagojene trenutnemu trgu v smislu proizvodnje in zlasti kakovosti (večji, okusnejši sadeži, ki se dlje obdržijo). Cilj je spodbuditi nadomeščanje kultivarjev, ki ne ustrezajo več tržnemu povpraševanju, in čim bolj ohraniti biotsko raznovrstnost na lokalni ravni.

Sorta Ulster je bila umaknjena in se zdaj na tem območju več ne prideluje.

Preurejen in poenostavljen opis metode pridelovanja: opis metode pridelovanja je bil preurejen in poenostavljen z določitvijo zgoščenih in celovitih pravil za nove in že zasajene nasade češenj. V zvezi z metodami pridelovanja, dovoljenimi za nove nasade, so bile dodane posebne določbe o obdelavi tal in rastlinskem materialu. Poleg tega je bilo za vse vrste nasadov spremenjenih več zahtev glede značilnosti tal, gostote sajenja, vrste kmetijskega gospodarstva, nadzora nad škodljivci, upravljanja tal, pognojevanja in namakanja.

Skladiščenje proizvoda: določena so bila pravila o načinih ravnanja s sadjem, ki se ne proda v 48 urah po obiranju: treba ga je hladiti ali obdelati z drugimi ustreznimi metodami za upočasnitev respiracije, da se ohrani kakovost češenj.

Označevanje

Embalaža: za zadovoljitev novega povpraševanja po manjših paketih je bila dodana najmanjša embalaža za 250 gr.

Odstopanje: dovoljeno je 10-odstotno odstopanje pri velikosti in barvi po številu ali masi češenj v posameznem paketu.

Logotip: spremenjena je bila barva lista v logotipu geografske označbe zaradi uskladitve z barvo peclja sadeža, ki predstavlja „Ciliegia di Marostica“ z ZGO. Predlaga se tudi poenostavljena različica napisa: „Ciliegia di Marostica z ZGO“ namesto „ZGO Ciliegia di Marostica Ciliegia“, da se potrošnikom omogoči lažje prepoznavanje proizvoda.

Da se omogoči učinkovitejša uporaba logotipa v promocijskem gradivu, so bile odpravljene zahteve glede velikosti, ohranjeno pa je bilo obvezno razmerje 1,2 med višino in podlago.

Določeno je bilo, da se dovoli nadomestitev kratice ZGO z izpisanimi besedami. Izrecno je navedeno, da je treba uporabiti simbol EU.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla (3)

„CILIEGIA DI MAROSTICA“

ES št.: IT-PGI-0105-01065-27.11.2012

ZGO ( X ) ZOP ( )

1. Ime

„Ciliegia di Marostica“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

Ime „Ciliegia di Marostica“ se nanaša na sadje, pridobljeno z gojenjem sort iz naslednjih skupin:

— zelo zgodnjih sort „Sandra“ in „Francese“, zadnja vključuje sorti Bigarreau Moreau in Burlat,

— srednje zgodnje sorte „Roana“ in zgodnje sorte Durone „Roman“,

— pozne sorte „Milanese“, „Durone Rosso“ (podobna sorti Ferrovia) in „Bella Italia“,

— „Sandra Tardiva“,

— sort „Van“, „Giorgia“, „Ferrovia“, „Durone Nero I“, „Durone Nero II“ in „Mora di Cazzano“.

Dovoljene so tudi naslednje sorte: „Bella di Pistoia“ („Durone Rosso“), „Black Star“, „Early Bigi“, „Grace Star“, „Kordia“, „Lapins“, „Marostegana“, „Prime Giant“, „Regina“ in „Folfer“.

„Ciliegia di Marostica“ za svežo porabo je velika in intenzivne barve, ki se spreminja od svetlo do temno rdeče, odvisno od sorte.

Sadje, ki se prodaja za svežo porabo, mora biti nepoškodovano, zdravo, s pecljem, čisto in brez vidnih nečistoč na površini.

Minimalna velikost sadeža za svežo porabo je 23 mm.

Sadje, namenjeno za druge uporabe (na primer za slaščice), je lahko brez peclja, delno nepoškodovano in manjše od 23 mm.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Vse faze pridelave in obiranja „Ciliegia di Marostica“ morajo potekati na opredeljenem geografskem območju.

Češnje, ki se prodajajo za svežo porabo, morajo biti obrane ročno.

3.6 Posebna pravila za rezanje, ribanje, pakiranje itd.

Sadje je treba zapakirati v embalažo s trdnimi stranicami. Pomanjkljivi in premajhni plodovi se sortirajo in odstranijo v proizvodnem obratu

Sadje se mora do prodaje hraniti v hladnem in zasenčenem prostoru, da se prepreči poslabšanje kakovosti ali skrajšanje roka uporabe.

Proizvode, ki se ne prodajo v 48 urah po obiranju, je treba ustrezno hladiti ali obdelati z drugimi metodami za upočasnitev metaboličnih procesov v sadju.

3.7 Posebna pravila za označevanje

Če se „Ciliegia di Marostica“ prodaja za svežo porabo, mora biti zapakirana v posebno embalažo različnih velikosti, v katero je mogoče zapakirati od 250 g do 10,0 kg češenj.

Uporabiti je treba material, ki je netoksičen, nov in čist ter po možnosti iz lesa, plastike ali lepenke.

Vsebina vsake enote pakiranja mora biti enotna in v njej so lahko samo češnje iste sorte in kakovosti.

Plodovi lahko po velikosti in barvi odstopajo do 10 % po številu ali masi proizvodov v posamezni embalaži.

Uporaba simbola EU je obvezna.

Na vsaki embalaži mora biti naslednji logotip zaščitene geografske označbe:

4. Kratka opredelitev geografskega območja

Proizvodno območje „Ciliegia di Marostica“ obsega upravno ozemlje devetih občin v pokrajini Vicenza: Marostica, Salcedo, Fara Vicentino, Breganze, Mason, Molvena, Pianezze, Bassano in Schiavon.

5. Povezanost z geografskim območjem

5.1 Posebnosti geografskega območja

Že dolgo je dokazano, da je ozemlje proizvodnega območja „Ciliegia di Marostica“ zelo ustrezno za gojenje češenj. Kakovost češenj, pridelanih na tem območju, je potrdilo že več avtorjev.

Severni del območja se razteza prek več hribov, ki so visoki od 100 do 400 m, južni del pa obsega ozemlje visokih planot, ki so v glavnem približno od 90 do 100 metrov nad morjem.

Zemlja, na kateri se gojijo češnje in ki je v glavnem nastala iz terciarnih bazaltnih kamnin, je izredno rodovitna, z malo dušika in veliko kalija.

Taka podlaga skupaj s terenom, ki se spušča proti jugu, preprečuje zadrževanje vode in nastajanje sladkorjev.

Območje ima zmerno in nekoliko vetrovno podnebje skoraj brez megle in ga s severa ščitijo Alpe in Dolomiti.

5.2 Posebnosti proizvoda

Češnje so srčaste oblike, velike, od svetlo do temno rdeče, njihovo meso pa je dokaj sočno ter sladkega in zelo prijetnega okusa.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Tradicionalni ugled tega sadja, ki sega v 15. stoletje in se je ohranil do danes, temelji na povezanosti „Ciliegia di Marostica“ s proizvodnim območjem.

Pridelovanje češenj na hribovitem območju Marostice je dokumentirano v zgodovinskih zapisih iz rimskih časov in poznejših obdobij.

Ugled „Ciliegia di Marostica“ naj bi bil povezan s starodavno zgodbo o igri šaha, ki sta jo leta 1454 z živimi figurami igrala dva viteza. Potegovala sta se za roko mlade dame, hčerke Taddea Parisia, ki je bil graščak in vladar „plemenitih dežel in gradu Marostica“. Po tako odigrani igri se je zmagovalec poročil s hčerko, poraženec pa z graščakovo sestro. Taddeo Parisio je v spomin na srečni dogodek ukazal, naj na celotnem območju zasadijo češnje.

V spomin na ta dogodek poteka na proizvodnem območju vsako leto konec maja regionalni sejem češenj „Mostra regionale delle ciliegie“, na katerem izberejo dve mladi dami, ki prevzameta vlogo nevest v uprizoritvi tega zgodovinskega dogodka.

Na območju Marostice deluje tržnica češenj že od leta 1882, ki priča o tem, da so se na tem ozemlju že od nekdaj posvečali gojenju češenj.

Marostica ima tudi „češnjevo pot“, ki poteka od mesta Bassano in je na začetku ravna, nato pa se vije čez hribe in doline ter vključuje vsa območja, ki se ukvarjajo s pridelavo češenj.

Ključen razlog za sloves češenj „Ciliegia di Marostica“ je predvsem v tem, da pridelovalci obvladajo svoj posel, tako sajenje kot vzdrževanje nasadov češenj, ki so pogosto na hribih in gričih, ter s posebno skrbnostjo ročno obirajo češnje.

S spretnostjo, s katero so več stoletij dosledno in vztrajno gojili češnje v milem podnebju na vzpetinah pokrajine Vicenza, so ustvarili sadež, ki je cenjen zaradi barve, sočnosti in sladkega okusa.

Sklic na objavo specifikacije

(člen 5(7) Uredbe (ES) št. 510/2006 (4))

Ministrstvo je začelo nacionalni postopek ugovora z objavo predloga za priznanje zaščitene geografske označbe „Ciliegia di Marostica“ v Uradnem listu Italijanske republike št. 245 z dne 19. oktobra 2012:

Celotno besedilo proizvodne specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (Kakovost in varnost) (v desnem zgornjem kotu zaslona) in nato „Disciplinari di produzione all’esame dell’UE“ (specifikacije, predložene v pregled EU).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.